Predkladacia správa

Materiál  Finančné memorandum programu ISPA z programového rozpočtu pre rok 2001 "Podpora pri organizácii monitorovacích výborov" sa predkladá na rokovanie vlády SR na základe uznesenia vlády Slovenskej republiky č. 600/2000 zo dňa 9. augusta 2000.

Cieľom predkladaného materiálu je informovať o finančnom memorande, ktorým Európska komisia schválila vyčlenenie prostriedkov programu ISPA v rámci rozpočtového roku 2001. Prostriedky sú vyčlenené za účelom financovania nákladov spojených s organizovaním a prípravou pravidelných zasadnutí Monitorovacieho výboru ISPA.

Monitorovací výbor ISPA je zodpovedný za monitorovanie pokroku technickej a finančnej implementácie jednotlivých projektov ISPA.

Predmetné finančné memorandum bolo schválené Európskou komisiou dňa 16. 7. 2001. Týmto finančným memorandom Európska komisia vyčleňuje prostriedky vo výške 60 000 EUR na 100% krytie nákladov na obstaranie aktivít spojených s činnosťou Monitorovacieho výboru ISPA, ktoré sú uvedené v prílohe III finančného memoranda “Rozpočet a oprávnené náklady na činnosť“. Finančné memorandum si pre tieto aktivity nevyžaduje spolufinancovanie zo štátneho rozpočtu.

Právne záväzná je anglická verzia finančného memoranda. Na rokovanie vlády je predkladaný slovenský preklad textu finančného memoranda vrátane prílohy III. Preklad príloh I a II, ktoré obsahujú všeobecné technické podmienky Európskych spoločenstiev pre kontrakty externej pomoci, nebol do slovenského jazyka zabezpečený z ekonomických dôvodov.

Za finančnú implementáciu finančného memoranda je zodpovedná Implementačná agentúra - Centrálna finančná a kontraktačná jednotka Úradu vlády SR. 

Za technickú implementáciu finančného memoranda je zodpovedný Odbor zahraničnej pomoci Úradu vlády SR.